2016-2017 гъэхэм я зыгъэпсэхугъуэ лъэхъэнэм «Эльбрус» комплексым щызэблэкIащ турист мин 250-м щIигъу
Къэбэрдей-Балъкъэр Республикэм и «Эльбрус» турист-рекреацэ комплексым 2016 — 2017 гъэхэм я зыгъэпсэхугъуэ лъэхъэнэм цIыху мин 253-рэ хуэдиз щыIащ.
Апхуэдэу курортым и зэфIэкIым зэпымыууэ зэрыхэхъуэр кърокIуэ Урысей Федерацэм Кавказ Ищхъэрэм и IуэхухэмкIэ и министерствэм, Къэбэрдей-Балъкъэр Республикэм и Правительствэм, «Кавказ Ищхъэрэм и курортхэр» акционер зэгухьэныгъэм, «Эльбрус» курорт» акционер зэгухьэныгъэм зэщIыгъуу ирагъэкIуэкI лэжьыгъэшхуэм.
Къэбэрдей-Балъкъэрым и мызакъуэу, Урысей псом и щIыпIэ нэхъ дахэ дыдэхэм ящыщщ Iуащхьэмахуэ бгымрэ абы и лъапэхэмрэ. Абы къыхэкIыу курортыр нэхъ зэIузэпэщ хъуху, хьэщIэхэм я бжыгъэми къыхэхъуэ зэпыту екIуэкIынущ.
Иджыпсту туристхэм ящыщу куэдым къытрагъэзэжурэ мы щIыпIэм зыщагъэпсэху. ИрагъэкIуэкIа къэхутэныгъэхэм къызэрагъэлъэгъуамкIэ, етIуанэу, ещанэу Iуащхьэмахуэ лъапэ къокIуэ туристхэм я процент 55-м щIигъур. Ар къызыхэкIыр уасэхэмрэ Iуэхутхьэбзэхэм я фIагъымрэ зэрызэхуэкIуэрщ, лыжэкIэ къыщажыхь гъуэгухэр зэрытэмэмырщ.
Дызэрыщыгъуазэщи, 2017 гъэм урысейпсо IэIэтым кърикIуахэм япкъ иткIэ «Эльбрус» турист-рекреацэ комплексым «Урысейм бгы лыжэкIэ къыщажыхь и курорт нэхъыфI» номинацэмкIэ саугъэт нэхъыщхьэр къихьащ.
УРЫСЫКЪУЭ Ринэ.
